text: Ny kontrakt skal sikre hurtigere ambulancer
  30 december 2013 kl. 06.51
  I fremtiden skal borgerne i Brædstrup og Hedensted ikke vente over et kvarter på en ambulance. Regions Midtjyllands nye udbud på ambulance-beredskabet sikrer nemlig døgnbemandet dækning de to steder.
  I Brædstrup skal borgerne vente helt op til 16,5 minutter på en ambulance. Også i Hedensted har responstiden, som det hedder, været langt over gennemsnittet.
  Det er en ny type kontrakt, der giver mere fleksibilitet og bedre udnyttelse af ambulancerne.
  - Vi vidste godt, at det ville blive bedre efter den nye licitation, men jeg havde ikke turdet håbe på døgnbemanding i Brædstrup, siger regionsrådsmedlem Anders Kühnau (S) til Horsens Folkeblad.
  Døgndækningen kan opnås ved, at tre ud af fire ambulanceberedskaber i Horsens vil være døgnbemandede. Det vil ifølge et notat fra Region Midtjylland betyde, at ambulancer fra Horsens og Skanderborg i højere grad vil kunne disponeres på forkant til områder med længere responstid.
  Den nye dækning vil dog først træde i kraft til december 2014.
  Artikel fra hsfo.dk
  